Lil hinn mix-Xatt l-Imbiegħed ta' dix-Xmara, li nieżla dejjem tofrogħ taħt riġlejna, lil hinn fil-bogħod tinfirex l-akbar Xagħra li qatt ma raw għajnejna. ' Fejn huma t-truf, ix-xefaq li jagħlaqha, il-moħħ ma jilħaqx jara, għax sħaba ċpar magħquda q'ed taħnaqha, u star ta' dlamijiet mitluq ma' dwarha. Minn fuq ix-Xatt tal-Qrib għal fuq l-Imbiegħed, fuq l-ilma dejjem nieżel, kollu mdagħdagħ bir-rawgħa bajdani tal-hemm, taqsam, fid-dalma moħbija li triegħed Mogħidija li tgħarbel id-Demm. U fuqha l-Ġilwa lejl u nhar għaddejja, siekta, ħosbiena, bla ma tħares lura. Jaqta' fid-dlam il-lbies bajdani tagħha, li fih jaħbi l-egħmil tal-qlub misjura, Mertila bla qiesl il-wieħed wara l-ieħor, irġiel u nisa u tfal li tilfu l-kliem, flimkien mexjin: il-fqir u s-sultan wieħed, l-imgħallem u l-ħaddiem. Għaddejjin… għaddejjin… ħosbenin… imtarrfin… sejrin… Kulħadd miexi… sieket… miexi… kulħadd sejjer minn triq waħda, kulħadd miexi, għajnejh l-isfel, kulħadd imħasseb biss fuq dak li sar; ħsiebu biss li jgħaddi x-Xmara, u jintilef, u jinħeba, u jintesa, biex ħadd ma jaf min kien u ħadd fejn mar. ta' April, 1937.